Dit is een van die vrae wat ek oor die jare al baie maal by Christene gehoor het. Ons word groot vandag in ‘n wêreld waar perversiteit hoogty vier, en waar pornografie vryelik beskikbaar is. Selfs laerskool kinders spog al met hulle wedervaringe. Maar wat sê die Bybel?
Paulus het verskeie kere daaroor geskryf aan die gemeentes. Aan die Korintiërs skryf hy as volg: 1 Kor 7:1 “¶ Met betrekking tot die dinge waaroor julle aan my geskryf het–dit is goed vir ‘n man om ‘n vrou nie aan te raak nie. 2 Maar vanweë die hoererye moet elke man sy eie vrou hê, en elke vrou moet haar eie man hê. 3 Die man moet aan die vrou die verskuldigde welwillendheid bewys, en net so ook die vrou aan die man. 4 Die vrou het nie mag oor haar eie liggaam nie, maar die man; en net so ook het die man nie mag oor sy eie liggaam nie, maar die vrou. 5 Onttrek julle nie aan mekaar nie, behalwe met wedersydse ooreenstemming vir ‘n tyd lank om julle aan vas en gebed te kan wy; en kom weer bymekaar, sodat die Satan julle nie in versoeking bring deur julle gebrek aan selfbeheersing nie”. Hier sien ons dat Paulus dit beklemtoon dat elke man sy eie vrou, en elke vrou haar eie man moet hê as hulle nie hulle self kan beheer nie. Verder moet die man sy vrou se begeertes eerbiedig, net soos die vrou ook die man se begeertes moet eerbiedig.
Maar wat nou van die persoon wat so mooi lewe, maar hy het nou net hierdie een probleempie? “Esegiël 33 vers 9 Maar as jy die goddelose waarsku vir sy weg, dat hy hom daarvan moet bekeer, en hy hom nie bekeer van sy weg nie, dan sal hy deur sy ongeregtigheid sterwe; maar jy het jou siel gered.” Dit is so dat baie goeie mense hel toe gaan omdat hulle hulle nie bekeer nie. Slegs persone wat hulle bekeer en wedergebore word, sal die hemel sien. Ek mag dalk klink soos ‘n doem profeet, maar dit is wat die Woord van God sê. Om staat te maak op die genade en lankmoedigheid van die HERE, is om vir jouself te lieg. Die HERE het ‘n behae in die wat Hom ernstig soek, met hulle hele hart, en met al hul kragte.